
ĮVADAS 


Branduolinės praeities Lietuvoje tyrimą sudaro trys dalys. Pirmojoje dalyje 
aptariamos svarbiausios Lietuvos mokslininkų vykdytos branduolinės fizikos tyrimų 
kryptys ir branduolinės energetikos specialistų ruošimas. Antrojoje - svarbiausio 
Lietuvos branduolinio objekto - Ignalinos atominės elektrinės statybos aplinkybės. 
Trečiojoje - Tarybų Sąjungos branduolinės ginkluotės dislokacija Lietuvoje. 

Tyrimą atliko Fizikos, Lietuvos energetikos ir Vilniaus universiteto 
Tarptautinių santykių ir politikos mokslų institutų atstovai. Darbas buvo 
koordinuojamas Valstybinės atominės energetikos saugos inspekcijos (VATESI), 
finansuojamas Švedijos branduolinės energetikos inspekcijos (SKI). 

Leidinyje pateiktos išvados ir autorių požiūris, apibendrinant surastą 
medžiagą, nėra oficialus VATESI vertinimas. 


MOKSLINĖ RAIDA BRANDUOLIO FIZIKOS 
SRITYJE 

Branduolio fizika Lietuvoje iki II pasaulinio karo 

Lietuvos branduolinės praeities apžvalgą galima būtų pradėti 
prof. K. Makariūno žodžiais: 

„Nors Lietuva gana vėlai ir pačiai sau netikėtai, mažai plėtodama 
branduolinius tyrimus, tapo branduoline šalimi, branduolio fizika buvo domimasi dar 
jai tik formuojantis“ 1 . 


1 Šiuolaikinė fizika Lietuvoje. Kaunas „Šviesa“, 1997. 

Prieš II pasaulinį karą žinios apie branduolio fizikos atradimus Lietuvą 
pasiekdavo gana greitai. Tuo metu naujo mokslo raida Lietuvoje buvo įdėmiai 
sekama. Be mokslo populiarinimo straipsnių, skelbtų Lietuvoje leistuose 
moksliniuose žurnaluose, 1920-1940 metais pasirodė lietuvių mokslininkų 
(V. Čepinskio, A. Žvirono, H. Horodnyčiaus) knygos, kuriose rašoma apie dirbtinį 
radioaktyvumą, naujai atrastus radioaktyviuosius elementus, branduolines 
reakcijas, jų energijos išeigą ir branduolinę aparatūrą. Apibendrinanti šį laikotarpį 
medžiaga yra pateikta straipsniuose 2 ’ 3 . Vilniaus universitetas prieš karą iš 
Kavendišo laboratorijos Kembridže (Anglijoje) gavo kelis gana stiprius radžio 
šaltinius, tačiau karas sutrukdė pradėti tyrimus su jais. Silpnesnieji vėliau buvo 
naudojami studentų mokymo laboratorijose. 

Tyrimų kryptys tarybinėje Lietuvoje 

Tarpukario laikotarpiu pradėti mokslinį darbą branduolio fizikos srityje 
Lietuvoje nebuvo sąlygų, bet branduolio fizikos užuomazgų aptinkama gretimose 
fizikos mokslo šakose - spektroskopijos bei kosminių spindulių fizikoje. 

Po II pasaulio karo į Lietuvą sugrįžo ir pradėjo dirbti daugiau branduolio 
fizikos srities mokslininkų, baigusių aukštąsias mokyklas Rusijoje - tai Boleslovas 
Styra, Kęstutis Makariūnas, Vladas Vanagas ir kt. 

Branduolinių tyrimų laboratorija. 1956 m. spalio 1 d. steigiant Fizikos ir 
matematikos institutą Lietuvos TSR Mokslų akademijos prezidiumo nutarimu 
Nr. 141 4 ’ 5 buvo įkurtas Radioaktyvojo spinduliavimo sektorius (RSS), kuriame buvo 
plėtojami eksperimentiniai branduolio fizikos tyrimai. Sektorius įkurtas akademiko 
Povilo Brazdžiūno (1897-1986 m.) iniciatyva. 1959 m. gegužės 22 d. buvo priimtas 

2 Šenavičienė I. Fizikos raida Lietuvoje 1920-1940 m. Mokslas, 1982. P. 82-85. 

3 Makariūnienė E., Makariūnas K. Nuclear physics in Lihuanian popular Science publications in 1920-1940’s. 17th 
Baltic Conference on History of Science: Baltic Science Betvveen the VVest and East, Tartu, 4-6 October 1993. P. 
49-52. 

4 Mokslų Akademijos centrinis archyvas. F.I.Ap. 2. B.412, 1.48. 

5 Branduolinių tyrimų laboratorija: Literatūros rodyklė. Sud. Makariūnienė E., Vilnius, Fizikos institutas, 1991. 

Lietuvos TSR MA Prezidiumo nutarimas Nr. 87 „Dėl mokslinio tiriamojo darbo su 
radioaktyviosiomis medžiagomis plėtojimo Mokslų akademijos institutuose“, 
kuriame buvo nurodyta akademijoje pradėti puslaidininkių sandaros, puslaidininkių 
ir dielektrikų savybių kitimo dėl radioaktyviųjų ir kitokių branduolių spinduliavimų 
poveikio tyrimo darbus, branduolio fizikos metodų taikymą kietojo kūno tyrimuose 6 . 
Pirmieji RSS moksliniai bendradarbiai vykdavo stažuotis į kitas TSRS respublikas. 
Reikšmingiausios stažuotės buvo organizuojamos Leningrado fizikos ir technikos 
institute. Kadangi Lietuvos aukštosiose mokyklose nebuvo branduolio fizikos 
katedrų, kiekvienas RSS specialistas buvo ruošiamas individualiai arba jie buvo 
baigę aukštąjį mokslą ir aspirantūrą kitose Tarybų Sąjungos respublikose. Vienas 
žymiausių šios srities mokslininkų prof. K. Makariūnas mokėsi Leningrado fizikos- 
technikos institute ir 1960 m. apgynė daktaro disertaciją „(a, a’), (a, p), (a, d), (a, t) 
reakcijų tyrimai ličio atomuose“. Grįžęs į Vilnių vadovavo Lietuvos TSR MA Fizikos 
instituto (iki 1977 m. Fizikos ir matematikos) Radioaktyviojo spinduliavimo sektoriui 
(dirbo kartu su prof. P. Brazdžiūnu, kuris labiau domėjosi radiacine puslaidininkių 
fizika 7 ). Vėliau šis sektorius tapo Branduolinių tyrimų laboratorija. Prof. 
K. Makariūnas jai vadovavo beveik 40 metų ir yra eksperimentinės branduolio 
fizikos Lietuvoje tyrimų pradininkas 8 ’ 9 . Šiuo metu K. Makariūnas yra Lietuvos 
mokslo tarybos pirmininkas. 

Profiliuotame sąjunginių respublikų Mokslo akademijose nebuvo numatyta 
branduolio fizikos plėtotė Lietuvoje. Todėl buvo atliekami tokie tyrimai, kuriems 
pakako turimos techninės bazės. Būtent techninės bazės ribotumas, t. y. 
finansavimo trūkumas, lėmė atliekamų Lietuvoje branduolinių tyrimų pobūdį. 
Kadangi buvo žinoma, jog Lietuvoje neatsiras lėšų greitintuvams ir moksliniams 
reaktoriams, buvo pereita prie branduolinės spektroskopijos metodų kūrimo, kurie 
buvo taikomi radioaktyviųjų atomų spinduliuotės, branduolių ir kietųjų kūnų 


6 Mokslų Akademijos centrinis archyvas. F.9. Ap. 1. B.22, 1.1-3. L. 19-20. 

7 Akademikas Povilas Brazdžiūnas. Žymieji Lietuvos mokslininkai, Vilnius „Academia“, 1992. 

8 Kęstutis Makariūnas: Literatūros rodyklė. Sud. Makariūnienė E., Fizikos institutas, 1992. 

9 Makariūnas K. Kasdieniai darbai. Vilnius, 2002. 

įvairioms savybėms tirti. Paminėtini darbai apie radioaktyviojo atomo cheminės 
aplinkos poveikį vidinės konversijos ir elektrono pagavimo branduoliu vyksmams. 

Nors šeštojo dešimtmečio viduryje Lietuvoje buvo planuota įrengti 
branduolinį reaktorių moksliniams tyrimams, tačiau vėliau šio plano atsisakyta - 
buvo įrengtas tiriamasis reaktorius Salaspilyje (prie Rygos, Latvijoje) trims Baltijos 
respublikoms ir pradėjo veikti 1961 metais 10 . 

Radioaktyviosios medžiagos, kurios buvo naudojamos moksliniams 
tyrimams, buvo gaminamos Latvijos mokslų akademijos Fizikos instituto, Maskvos 
I. Kurčiatovo vardo atominės energijos instituto, Leningrado branduolinės fizikos 
instituto reaktoriuose, apšvitinant neutronais stabiliuosius izotopus. Pasak prof. 
K. Makariūno, pasigaminamų radioaktyvumo šaltinių stiprumas buvo mCi eilės. 

Branduolinė meteorologija. 1947 metais prof. Boleslovas Styra (1912— 
1993) pradėjo atmosferos radioaktyvumo tyrimus ir sukūrė branduolinės 
meteorologijos tyrimų kryptį. B. Styra studijavo Leningrado TSRS MA Radžio 
institute ir ten apgynė daktaro disertaciją „Branduolinio spinduliavimo taikymas 
žvalgant urano bei torio telkinius“. 1965-1967 m. buvo Lietuvos TSR MA 
Branduolinės fizikos ir radioaktyvių izotopų taikymo skyriaus vadovas. Šis skyrius 
vėliau buvo prijungtas prie Lietuvos MA Fizikos ir matematikos instituto ir tapo 
Atmosferos radioaktyvumo skyriumi. Radionuklidai buvo tiriami kaip oro masių 
pernašos traseriai, atmosferoje buvo aptiktos „karštosios a“ dalelės. B. Styros 
1939-1981 metų mokslinių publikacijų bibliografija pateikta knygoje 11 . 
Prof. B. Styra buvo vienas iš nedaugelio Lietuvos mokslo visuomenės atstovų, 
bendravęs su Ignalinos AE personalu - jis turėjo leidimą matuoti Ignalinos AE 
išmetamas radioaktyviąsias medžiagas ir jų poveikį aplinkai. 


10 Šiuolaikinė fizika Lietuvoje. Kaunas „Šviesa“, 1997. 

11 Boleslovas Styra: Literatūros rodyklė. Sud. Blažienė I. Vilnius, 1983. 

Teoriniai tyrimai. Lietuvoje taip pat buvo atliekami ir teoriniai tyrimai. Čia 
reikėtų paminėti prof. V. Vanago (1930-1990) darbus branduolio modelių kūrimo 
srityje 12 . Jis išplėtojo dideles galimybes turinčius grupių teorijos metodus lengvųjų 
branduolių sandarai tirti, sukūrė matematinį aparatą, patogų sunkiųjų branduolių 
energijos spektrams tirti ir išreikšti. Nuo 1973 m. dirbo Branduolio teorijos 
sektoriaus vadovu. Fizikos institute (dabar Vilniaus universiteto Teorinės fizikos ir 
astronomijos institutas) subūrė Branduolio teorijos mokslinio tyrimo grupę. 
Bendradarbiavo su komunistinio Rytų šalių bloko mokslininkais bei Meksikos ir 
Brazilijos branduolio fizikos teoretikais. 

Branduolinių reaktorių šiluminiai fizikos tyrimai. Lietuvos energetikos 
institute dar 1966 m. buvo pradėti branduolinių reaktorių šiluminės fizikos ir 
hidrodinamikos tyrimai. Palaipsniui ši tematika institute tapo dominuojanti. 1 980— 
1990 metais instituto Branduolinių įrenginių ir šilumos mainų laboratorijoje dirbo virš 
50 darbuotojų. Eksperimentiškai buvo tiriami šilumos mainai ir dujų (hidra) dinamika 
šio tipo reaktoriuose: dujomis aušinamuose greitųjų neutronų reaktoriuose su garo 
perkaitinimu aktyvioje zonoje, vandeniliu aušinamame raketinio variklio reaktoriuje, 
heliu aušinamuose aukštos temperatūros reaktoriuose su rutuliniais kuro 
elementais. Visi šie tyrimai buvo atliekami pagal kontraktus su centriniais 
konstravimo ar mokslinių tyrimų centrais. 

Kosminės erdvės įsisavinimo programa. Lietuvos energetikos instituto 
(LEI) archyve yra išlikusių duomenų apie kosminės erdvės įsisavinimo programą 
tiriant branduolinius energetinius įrenginius. Darbai buvo pradėti 1968 m. ir atlikti 
ūkiskaitiniais pagrindais kartu su Rusijos moksliniais tiriamaisiais centrais bei 
konstravimo ir projektavimo biurais, tokiais kaip Podolsko mokslinis-tiriamasis 
technologijos institutas, Maskvos energetikos įrenginių mokslinio tyrimo ir 


12 Vladas Vanagas: Literatūros rodyklė. Sud. Makariūnienė E., Fizikos institutas, Teorinės fizikos ir astronomijos 
institutas, Lietuvos fizikų draugija, Vilnius, 1996. 

konstravimo institutas ir I. V. Kurčiatovo vardo atominės energijos institutas. 
Programoje minimos tokios užduotys: 

• efektyvių variklių ir branduolinių energetinių įrenginių, kurie užtikrintų 
kosminio aparato manevringumą ir skrydžio trajektorijos koregavimą 
bei ilgą laiką galėtų tiekti elektros energiją prietaisams, esantiems 
aparate, sukūrimas; 

• uždarų branduolinių dujų turbinų įrenginių sukūrimas; 

• aukštatemperatūrio dujomis aušinamo reaktoriaus kūrimas; 

• branduolinių reaktorių aušinimo problemos sprendimas;. 

• įvairių daviklių darbingumo problemos sprendimas. 

Mažųjų reaktorinių įrenginių kūrimo programa. Kita svarbi programa, 
kurioje dalyvavo LEI mokslininkai, tai tikslinė Tarybų Sąjungos programa „Mažųjų 
reaktorinių įrenginių šiluminių-fizikinių charakteristikų tyrimas“ 13 . Pagal šią programą 
LEI darbai buvo vykdomi šiomis kryptimis: 

• šilumos mainų intensifikacija įvairiuose reaktoriaus kanaluose; 

• šilumos mainų ir hidrodinamikos procesų tyrimas šilumą 
išskiriančiuose strypinėse arba rutulinėse rinklėse pereinamųjų 
procesų, susijusių su reaktoriaus galingumo mažinimu arba jo 
ataušinimu (programoje tai nurodyta, kaip dujinė kryptis), metu. 

Kitose šios programos kryptyse (optimalių reaktoriaus aktyviosios zonos 
šiluminių hidraulinių schemų parinkimas, šiluminės fizikos dinaminių procesų ir 
šiluminio-hidraulinio reaktorių stabilumo tyrimas) LEI mokslininkai nedalyvavo. 


13 LjeneBan nporpaMMa Tenno4)H3HHeci<nx nccneflOBaHMM no Manora6apnTHbiM peaKTopHbiM yciaHOBKaM II LEI 
archyvas - Inv. Nr. 366cc. Byla Nr. 18. P. 49-53. 

Branduolinės energetikos specialistų ruošimas 


Pradėjus Ignalinos atominės elektrinės statybas buvo susirūpinta 
branduolinės energetikos specialistų ruošimu ir 1978 metais Kauno politechnikos 
instituto (dabar Kauno technologijos universitetas) Šilumos ir atomo energetikos 
katedra pradėjo ruošti specialistus 14 . Pirmoji inžinierių-atomininkų laida buvo išleista 
1980 m. Iki 1986 metų (Černobilio avarijos) buvo paruošti 56 inžinieriai darbui 
Ignalinos AE. Dėl įvairių politinių, nacionalinių, ekonominių bei socialinių priežasčių 
šiuo metu atominėje elektrinėje dirba tik du to meto KTU auklėtiniai. Po Černobilio 
AE avarijos specialistų ruošimas buvo sustabdytas. Lietuvai atgavus 
nepriklausomybę, šalies Vyriausybė priėmė nutarimus (1991 m. gegužės 14 d. 
nutarimas Nr. 195 ir 1993 m. liepos 7 d. nutarimas Nr. 496), reglamentuojančius 
atominės energetikos specialistų ruošimą Ignalinos AE ir įpareigojančius atnaujinti 
branduolinės energetikos specialistų ruošimą Kauno technologijos universitete. Tuo 
metu, KTU baigę bakalaurai atomininkai toliau tęsdavo mokslą Obninsko atominės 
energetikos institute, Rusijoje. 


BRANDUOLINIS OBJEKTAS - IGNALINOS 
ATOMINĖ ELEKTRINĖ 


Branduolinė energetika - Lietuvos energetikos pagrindas. Ignalinos atominė 
elektrinė (AE) yra buvusios Tarybų Sąjungos gaminys (1 pav.). Elektrinėje yra 
sumontuoti du RBMK-1500 tipo reaktoriai 15 . Reikia pripažinti, kad šios elektrinės 
konstrukcija yra viena pažangiausių iš RBMK reaktorių ir naujausias tokių įrenginių 
variantas (buvo pastatyti tik 2 tokio tipo reaktoriai). Jėgainė buvo pastatyta ne vien 


14 Gylys J. Nuclear Engineering Specialists Training in Lithuania II PBNC 2002. Proceeding of the 13 th Pacific Basin 
Nuclear Conference. Shenzhen, China, October 21-25, 2002 (CD-R). 

15 Almenas, A., Kaliatka A., Ušpuras E. Ignalina RBMK-1500. A Source Book. Lithuanian energy institute, 1998. 

tam, kad tenkintų Lietuvos poreikius. Ji tapo Tarybų Sąjungos Šiaurės-Vakarų 
vieningos energetikos sistemos dalimi. Pirmasis Ignalinos AE blokas pradėjo veikti 
1983 metų pabaigoje, antrasis - 1987 metų rugpjūtį. Buvo planuojama pastatyti 4 
energetinius blokus su RBMK-1500 tipo reaktoriais, bet dėl politinių ir saugumo 
priežasčių jau 1989 m. buvo sustabdyta trečiojo energetinio bloko statyba. 



1 pav. Ignalinos atominė elektrinė 


1990 metais Lietuvai paskelbus nepriklausomybę Ignalinos AE dar vis buvo 
saugoma tarybinės armijos ir KGB operatyvinių darbuotojų padalinių ir iki 1991 m. 
rugpjūčio mėn. priklausė Tarybų Sąjungos jurisdikcijai. Tos šalies reguliuojantysis 
organas Valstybinė atominės energetikos priežiūros inspekcija („Gosatomnadzor“) 
vykdė elektrinės priežiūrą. Ir tik po 1991 m. rugpjūčio politinių įvykių Maskvoje 
Ignalinos AE tapo Lietuvos valstybės objektu. Šiuo metu Ignalinos AE priklauso 
Lietuvos Respublikos ūkio ministerijai, o jos priežiūrą vykdo naujai sukurta 
Valstybinė atominės energetikos saugos inspekcija (VATESI). 

Ignalinos AE atsiradimo istorija 


Ignalinos AE atsiradimo ir su tuo susijusių problemų istorijos medžiaga 
surinkta Lietuvos ypatingajame (LYA) bei Lietuvos centriniame valstybės (LCVA) 
archyvuose. LYA naudotasi Lietuvos komunistų partijos centro komiteto (LKP CK) 
fondu 1 771 16 , kuriame esantys dokumentai daugiausia atspindi LKP CK veiklą, 
kuruojant šią sąjunginio pavaldumo statybą. Čia yra ir susirašinėjimo su įvairiomis 
sąjunginėmis žinybomis dokumentai, atskleidžiantys Maskvos požiūrį šiuo 
klausimu. Darbe naudotasi ir Tarybų Sąjungos komunistų partijos centro komiteto 
(TSKP CK) bei Tarybų Sąjungos ministrų tarybos (TSRS MT) nutarimais, kurių 
antrieji egzemplioriai saugomi šiame archyve. į Lietuvą yra atsiųsti tik Maskvoje 
vykusių posėdžių protokolai, nėra jų stenogramų bei pirminės medžiagos. Beveik 
visi cituojamieji dokumentai pažymėti žyma „visiškai slaptai“, o tai liudija, jog 
Ignalinos AE buvo ypač svarbus objektas tiek Maskvai, tiek Vilniui, kadangi 8-jame 
ir 9-jame dešimtmetyje dauguma partinių dokumentų buvo žymimi tik žyma 
„slaptai“. 

LCVA tyrinėtas ir LTSR Ministrų Tarybos reikalų valdybos fondas R-754 17 . 
Deja, jame išlikę labai mažai su tyrinėjama tema susijusiu dokumentų. Visiškai nėra 
1976-1987 metų laikotarpio bylų apie Ignalinos AE statybos ir su ja susijusių 
klausimų sprendimą, nors beveik visi 1974-1975 metų nutarimai išlikę. Nėra 
išlikusių ir daugumos dokumentų originalų- yra tik jų nuorašai. 

Dar blogesnė padėtis buvusiame LTSR Valstybinio plano komiteto 
archyve 18 . Jame esantys dokumentai į LCVA neperduoti nuo 1963 metų. Čia 
sukaupta daugiausia susirašinėjimo su TSRS Valstybiniu plano komitetu 
dokumentų. 


16 Lietuvos ypatingasis archyvas (LYA). Fondas 1771. 

17 Lietuvos centrinis valstybės archyvas (LCVA). Fondas R-754. 

18 LTSR Valstybinio plano komiteto archyvas. Fondas 755. 

Taip pat darbe buvo panaudota Laimono Gryvos surinkta medžiaga ruošiant 
darbą „Ignalinos atominės elektrinės statyba ir jos veikla 1971-1 988-aisiais metais“ 
Vilniaus universitete magistro laipsniui gauti 19 . 

Ignalinos AE statybos prielaidos. Lietuvai po karo tapus jungtinės TSRS 
Šiaurės vakarų energetinės sistemos, apėmusios teritoriją nuo Murmansko iki 
Baltarusijos TSR imtinai bei Kaliningrado sritį, dalimi, respublikos energetika imta 
tvarkyti atsižvelgiant ne vien tik [vietinius, bet ir minėtosios sistemos poreikius. 

1971 m. rugsėjo 16 d. TSKP CK ir TSRS MT priėmė nutarimą „Dėl AE 
statybos jungtinėje Šiaurės vakarų energetinėje sistemoje“, kuriame numatyta, jog 
turi būti pastatyta nauja 2 milijonų kilovatų galingumo atominė elektrinė, kurios 
pirmoji eilė (1 milijonas kW) turėjo pradėti veikti 1979 m. Nustatytas ir AE techninio 
projekto parengimo laikas - 1973 m. spalio mėn. 20 . 1979-ieji buvo nerealus 
terminas, kadangi nuo projektavimo darbų iki elektrinės paleidimo reikėtų ne 
mažiau 10-ies metų. 

1971 m. sąjunginis Šiluminės energetikos projektavimo institutas paruošė 
svarstyti pasiūlymus dėl busimosios elektrinės statybos vietos. Buvo pateiktos dvi 
galimos statybų vietos - prie Snūdų (Baltarusijos TSR, netoli Breslaujos miestelio) 
arba prie Drūkšių ežero. Šis klausimas derintas su TSRS Energetikos bei Vidutinių 
mašinų gamybos ministerijomis. Pastaroji, nepaisant neutralaus pavadinimo, buvo 
TSRS karinės pramonės ministerija, kuravusi ir atominių elektrinių statybas. 
Nuspręsta elektrinę statyti Drūkšių ežero pietiniame krante, kadangi AE išdėstymas 
Snūdų aikštelėje būtų kainavęs 25 milijonais rublių brangiau. Be to, ten buvo ypač 
nepalankios geologinės sąlygos, kadangi šioje vietovėje vyrauja ledynmečio laikais 
susidaręs juostinis molis. Tuo metu apie Drūkšių ežero tektoninius lūžius nieko 
nežinota. Nuspręsta statyti RBMK tipo reaktorius, kurie tuo metu ypač gerai buvo 


19 Gryva L. Ignalinos atominės elektrinės statyba ir jos veikla 1971—1 988-aisiais metais. Magistrinis darbas. Vilniaus 
universiteto istorijos fakultetas. Vilnius, 1996. 

20 TSKP CK ir TSRS MT 1971 m. rugsėjo 16 d. nutarimas „Dėl AE statybos jungtinėje Šiaurės-Vakarų energetinėje 
sistemoje“ II LYA. Fondas 1771. Ap. 247. B. 147. L. 3. 

vertinami TSRS energetikų. Juose branduolinį kurą galima pakeisti nesustabdžius 
reaktoriaus. 1971 m. sukurtas forsuotas šio reaktoriaus tipas, kurio galingumas - 
1,5 milijono kW, tad sąjunginėse žinybose buvo nuspręsta padidinti Ignalinos AE 
pajėgumą iki 6 milijonų kW - 1, y. statyti 4 tokio tipo reaktoriaus blokus 21 . 

LKP CK pirmojo sekretoriaus A. Sniečkaus požiūris šios statybos saugumo 
klausimais nėra iki galo aiškus. LYA išlikę dokumentai liudija, jog pirmasis 
sekretorius nebuvo abejingas atominės elektrinės statybos klausimams. 1972 m. 
liepos 14 d. TRSR Valstybinio plano kolegijos narys M. Pervuchinas nusiuntė 
A. Sniečkui sąjunginių žinybų išvadas „Dėl Jūsų iškeltų elektrinės saugumo 
užtikrinimo klausimų“ 22 . Tų pačių metų lapkričio 13 d. A. Sniečkus ir LTSR MT 
pirmininkas J. Maniušis nusiuntė raštą TSRS Valstybinio plano komitetui 23 , kuriame 
pažymėjo, jog neprieštarauja atominės elektrinės statybai, nors tuo metu išsiuntė ir 
Geologijos valdybos prie LTSR MT bei Lietuvos mokslinio-tiriamojo Geologijos 
instituto pastabas dėl aikštelės elektrinei parinkimo 24 . 

Atominės elektrinės statybos darbai. Pirmieji vangūs statybos darbai 
prasidėjo 1973 m. Tais metais buvo derinami įvairūs projektai, tartasi dėl statybinių 
medžiagų tiekimo. 1974 m. lapkričio 29 d. AE statybos vietoje įkurta Vakarų 
statybos-montavimo valdyba, kuriai suteiktas sąlyginis pavadinimas - Įmonė pašto 
dėžutė A-7109, tapusi Įmonės p.d.B-2308 (Leningrado AE statyba) struktūriniu 
padaliniu 25 . Iki 1976-1977 metų AE statyba beveik nepajudėjo iš vietos. 1974 m. 
prasidėjo parengiamieji Ignalinos AE statybos darbai. 1978 m. kovo mėnesį pradėti 
žemės darbai 1-ojo energetinio bloko statyboje, kurie buvo užbaigti rugsėjo mėnesį. 
Balandžio mėnesį priduotas valdymo įrenginių blokas. 

21 LKP CK ir LTRS MT 1972 m. lapkričio 13 d. pažyma TSKP CK „Dėl Ignalinos AE statybos klausimo“ II LYA. 
Fondas1771.Ap.269. B. 263. L. 16. 

22 Pervuchino M. 1972 m. lapkričio 13 d. pažyma A. Sniečkui II LYA. Fondas 1771. Ap. 247. B. 145. L. 5. 

23 Sniečkaus A. ir Maniušio J. 1972 m. lapkričio 13 d. pažyma TSRS Valstybiniam plano komitetui II LYA. Fondas 
1771.Ap.247. B. 147. L. 10. 

24 Geologijos valdybos 1972 m. lapkričio 13 d. pastabos dėl aikštelės AE parinkimo vietos II LYA. Fondas 1771. Ap. 
247. B. 147. L. 11. 

25 Įmonės p/d B-2308 vadovo Latijaus V. 1974 m. gruodžio 31 d. raštas LTSR MT pirmininkui dėl Įmonės p/d A- 
7109 sukūrimo Dūkšto rajone// LCVA. Fondas R-754. Ap. 13. B. 1232. L. 1. 

Akademinės visuomenės protestai. Atominės elektrinės statyba nuo pat 
pradžių kėlė didelį susirūpinimą respublikos mokslo visuomenei. 1976 m. sausio 
mėn. Lietuvos mokslų akademijos prezidiumas nutarė sudaryti Atominės 
energetikos komisiją iš MA darbuotojų, į ją pakviesti kitų mokslo įstaigų ir 
organizacijų atstovus bei pavesti užmegzti ir palaikyti ryšius su TSRS Valstybiniu 
atominės energetikos naudojimo komitetu, Ignalinos AE direkcija, projektuotojais ir 
statybininkais, visomis mokslinėmis įstaigomis, atliekančiomis tyrimo ir projektavimo 
darbus. Netrukus šios komisijos laukė pirmieji mūšiai su sąjunginėmis žinybomis. 
1977-1978 metų sandūroje buvo aktualus dėl busimųjų elektrinės skystųjų 
radioaktyviųjų atliekų laidojimo klausimas. MA mokslininkai J. Vilemas, Z. Rudzikas, 
R. Jasiulionis, L. Ašmantas, B. Styro, V. Gudelis ir kt. parengė daug pažymų, kurios 
buvo įteiktos LKP CK ir LTSR MT. Jose buvo pažymėta, kad saugaus 
radioaktyviųjų atliekų laidojimo klausimams buvo skiriamas antraeilis dėmesys, o tai 
lėmė atliekų saugaus laikymo ir vėlesnio laidojimo metodų sukūrimo atsilikimą. 
Akcentuota, jog klausimai dėl radioaktyviųjų atliekų pašalinimo turi būti sprendžiami 
tarptautiniu lygiu. LKP CK, susipažinusi su šiomis pažymomis, visą medžiagą 
išsiuntė į Maskvą - Vidutinių mašinų gamybos ministerijai. LPK CK sekretoriaus 
A. Brazausko rašte pažymėta, kad LKP CK palaiko mokslininkų nuomonę, jog 
skystų radioaktyviųjų medžiagų laidojimas respublikos sąlygomis yra neleistinas 26 . 

Maskvos reakcija į šiuos dokumentus triuškinančiu tonu priminė stalininius 
laikus. TSRS Vidutinių mašinų gamybos ministro pavaduotojo A. Semionovo ir 
TSRS sveikatos apsaugos ministro pavaduotojo A. Burmaziano pažymoje LKP CK 
pabrėžiama, kad požeminis atliekų laidojimo metodas TSRS jau esą sėkmingai 
taikomas nuo 1963 m. 27 . Kartu pridėtas 14 lapų aštuonių TSRS mokslininkų 
pasirašytas įvertinimas dėl šio metodo taikymo Ignalinos AE 28 . Pasak Lietuvos 


26 LKP CK sekretoriaus Brazausko A. 1976 m. sausio 20 d. raštas TSRS Vidutinių mašinų gamybos ministerijai II 
LYA. Fondas 1771. Ap. 255. B. 236. L. 6. 

27 Semionovo A. ir Burzaniano A. 1976 m. balandžio 05 d. pažyma LKP CK dėl skystų radioaktyviųjų atliekų 
požeminio laidojimo metodo taikymo// LYA. Fondas 1771. Ap. 255. B. 236. L. 7. 

28 TSRS akademikų 1976 m. kovo 29 d. išvados dėl skystų radioaktyviųjų atliekų laidojimo metodo taikymo 
Ignalinos AE// LYA. Fondas 1771. Ap. 255. B. 236. L. 18. 

energetikos instituto direktoriaus akademiko J. Vilemo, prieš skystų radioaktyviųjų 
medžiagų požeminį laidojimo metodą tuomet nedrąsiai pasisakydavo ir kai kurie 
TSRS mokslininkai. Minėtoji Lietuvos MA pažyma įžiebė audringas diskusijas, dėl 
kurių po metų šis metodas Tarybų Sąjungoje buvo visiškai uždraustas 29 . 

AE statybos spartinimas energetinės krizės akivaizdoje. AE statyba 
vangiai stūmėsi į priekį. Buvo susidurta su kvalifikuotų darbininkų trūkumo problema. 
1977 m. vasario 28 d. LKP CK ir LTSR MT priėmė nutarimą, kuriuo įpareigojo 
Valstybinį profesinio-techninio mokymo komitetą kasmet siųsti į AE statybą 100— 
125 profesinių techninių mokyklų abiturientus, kontingento, skirto kitoms 
ministerijoms ir žinyboms, mažinimo sąskaita 30 ’ 31 . 1978 m. gegužės 17 d. priimtas 
slaptas TSKP CK ir TSRS MT nutarimas, kuriuo uždrausta objektų, kurie tiesiogiai 
nesusiję su elektrinės aptarnavimu, statyba AE teritorijoje ir 10-ties kilometrų zonoje 
aplink sanitarinę-ginamąją atominių elektrinių teritoriją, o šioje juostoje esančią 
žemę naudoti tik žemės ūkio reikmėms. Uždrausta steigti rajonų centrus atominių 
elektrinių gyvenvietėse. Nutarta pavesti TSRS Vidaus reikalų ministerijai, suderinus 
su kitomis žinybomis, paruošti pasiūlymus dėl gyventojų registracijos apribojimų AE 
gyvenvietėse ir vietovėse, esančiose nurodytų zonų ribose 32 . 

LKP CK ir LTSR MT 1980 m. vasario 15 d. nutarime konstatuota, kad iki 
1980 m. atlikta statybos ir montavimo darbų už 350 mln. rublių (pastatyti tarnybiniai 
korpusai, cheminė vandens valykla, mašinų salė) 33 . Tačiau 1979 m. neatlikta dar 
daug darbų, iš kurių didžiausią rūpestį partinei vadovybei kėlė lėta pagrindinio 
elektrinės korpuso ir kitų objektų statyba. Dar vis trūko kvalifikuotų darbininkų. 

Atominei energetikai skirtas ir slaptas TSKP CK bei TSRS MT 1980 m. 
birželio 26 d. nutarimas, kuriame kritikuojamos TSRS Energetikos ir elektrifikacijos 

29 LYA. Fondas 1771. Ap. 255. B. 236. L. 21. 

30 LKP CK Biuro 1972 m. vasario 28 d. posėdžio Nr. 26 protokolas// LYA. Fondas 1771. Ap. 254. B. 39. L. 2. 

31 Pažyma LKP CK Biuro 1972 m. vasario 28 d. posėdžiui Nr. 26 II LYA. Fondas 1771. Ap. 254. B. 40. L. 21. 

32 TSKP CK ir TSRS MT 1978 m. gegužės 17 d. nutarimas Nr. 371-125 „Dėl statybų uždraudimo atominių elektrinių 
teritorijoje, kurios tiesiogiai nesusijusios su atominės energetikos aptarnavimu, ir gyventojų priregistravimu“ II 
LYA. Fondas 1771. Ap. 255. B. 234. L. 22-23. 

33 LKP CK ir LTSR MT 1980 m. vasario 19 d. nutarimas Nr. 65-5 „Dėl priemonių paspartinant Ignalinos AE statybą“ 
II LYA. Fondas 1771. Ap. 257. B. 14. L. 49. 

bei Vidutinių mašinų gamybos ministerijos, jog dėl jų kaltės užfiksuotas didelis 
atsilikimas statant ir pradedant eksploatuoti atomines elektrines 1971-1980 metų 
laikotarpiu 34 . Taip pat blogai vykdomas ir įrangos atominėms elektrinėms tiekimas, 
numatytas TSKP CK ir TSRS MT 1971 m. rugsėjo 16 d. nutarime Nr. 684-200. 
Minėtos ministerijos įpareigotos užtikrinti, jog 1981-1990 metais TSRS pradėtų 
veikti energetiniai blokai, bendra 66,9 mln. kW galia, numatant 1993 m. jų bendrą 
galingumą išplėsti iki 100 mln. kW 35 . Šiuo nutarimu numatyta 1-ąjį Ignalinos AE 
bloką paleisti 1983 m., 2-ąjį- 1986, o 3-ąjį- 1990 m. 36 . 

1981 m. įvykusiame TSKP XXVI suvažiavime priimtose „Pagrindinėse 
ekonominio ir socialinio TSRS vystymo kryptyse 1981-1985 m. ir laikotarpiui iki 
1990 m.“ taip pat pažymėta, kad 1-asis Ignalinos AE blokas turi pradėti veikti 
1983 m. 37 . 

Siekdamas įsiteikti Maskvai, LKP CK biuras 1981 m. rugsėjo 16 d. įkūrė 
respublikinį štabą, vadovaujamą LKP CK sekretoriaus A. Brazausko. Jam pavesta 
paruošti veiksmų planą, kad 1-asis Ignalinos AE blokas būtų paleistas laiku 38 . 

Ignalinos AE 1-ojo bloko statyba, nepaisant visų trūkumų, stūmėsi į priekį. Iki 
1982 m. pabaigos atlikta statybos darbų už 800 mln. rublių (pastatytas pagrindinis 
elektrinės korpusas, valdymo pultas, sumontuotas pirmasis turbogeneratorius) 39 . 
Artėjo 1983-ieji - numatyto paleidimo termino pabaiga. Baigiantis 1983-iesiems 
metams oficialiai buvo pranešta, kad 1-asis blokas pradėjo veikti. Tačiau nutylėta, 
jog už keleto dienų dėl statybos broko jį reikės sustabdyti. 

Duomenys apie Ignalinos AE 1-ojo bloko statybos broką pasiekė ir 
aukščiausius Maskvos sluoksnius. Padvelkus M. Gorbačiovo viešumo epochos 
vėjams ir energetikoje, Partinės kontrolės komitetas prie TSKP CK 1987 m. 


34 TSKP CK ir TSRS MT 1980 m. birželio 26 d. nutarimas Nr. 539-175 II LYA. Fondas 1771. Ap. 257. B. 192. L. 29. 

35 Ten pat II LYA. Fondas 1771. Ap. 257. B. 192. L. 30. 

36 TSKP CK ir TSRS MT 1980 m. birželio 26 d. nutarimas Nr. 539-175 II LYA. Fondas 1771. Ap. 257. B. 192. L. 33. 

37 TSKP XXVI suvažiavimo programos metmenys// LYA. Fondas 1771. Ap. 259. B. 14. L. 12-13. 

38 LKP CK Biuro posėdžio 1981 m. rugsėjo 16 d. nutarimas dėl Respublikinio štabo įkūrimo II LYA. Fondas 1771. 
Ap. 259. B. 78. L. 13. 

39 Griškevičiaus P. 1988 m. rugpjūčio 29 d. informacija TSKP CK apie Ignalinos AE statybą// LYA. Fondas 1771. 
Ap. 260. B. 179. L. 88. 

pradžioje atliko patikrinimą, kurio rezultatai pribloškė net visko mačiusius Maskvos 
pareigūnus. 

1987 m. balandžio mėnesį pateikti du žyma „visiškai slaptai“ pažymėti 
dokumentai: Partinės kontrolės komiteto prie TSKP CK balandžio 17 d. protokolinis 
nutarimas Nr. 145, pasirašytas komiteto pirmininko M. Solomencevo 40 bei 
ataskaita, kurią paruošė atsakingasis kontrolierius Sevastjanovas bei instruktorius 
Astafjevas 41 . Abiejų dokumentų pavadinimas vienodas: „Apie šiurkščius partijos ir 
vyriausybės nutarimų dėl atominės energetikos saugumo sustiprinimo pažeidimus, 
padarytus TSRS Vidutinių mašinų gamybos bei TSRS Atominių energetikos 
ministerijų vadovų bei akių dūmimą, pradedant eksploatuoti Ignalinos AE“. Iš 
ataskaitos matyti, kad 1-ąjį Ignalinos AE bloką Vidutinių mašinų gamybos 
ministerija ėmė eksploatuoti esant šiurkštiems saugumo, energetinių statinių 
priėmimo eksploatacijon taisyklių pažeidimams, kai daugelis statybinių darbų 
nebuvo užbaigti. Kaip rašė tikrintojai - „leista dezinformuoti partinius organus, 
apgaudinėti ir dumti akis“ 42 . 

Iš ataskaitos 43 matyti, kad iki 1-ojo bloko paleidimo datos (1983 m. gruodžio) 
daugiau negu trečdalis jo objektų buvo nepastatyti, neatlikti montavimo darbai. Liko 
nepastatytos arba neužbaigtos sistemos, kurių darbai tiesiogiai susiję su atominės 
elektrinės saugumu. Buvo neatlikta 2200 statybinių, montavimo ir technologinių 
darbų už 55 mln. rublių 44 . Dėl visų šių trūkumų (neužbaigtų darbų), reaktorius 
1984-86 m. priverstinai stabdytas 48 kartus, 67 kartus jam buvo mažinamas 
galingumas, kilo 12 gaisrų. Dėl to vartotojams nepateikta 3mlrd. kWh elektros 


40 Partinės kontrolės komiteto prie TSKP CK nutarimas Nr. 145 II LYA. Fondas 1771. Ap. 260. B. 179. L. 88. 

41 Partinės kontrolės komiteto prie TSKP CK 1987 m. balandžio 17 d. ataskaita „Apie grubius partijos ir vyriausybės 
nutarimų dėl atominės energetikos saugumo sustiprinimo pažeidimus, padarytus TSRS Vidutinių mašinų 
gamybos bei TSRS Atominių energetikos ministerijos vadovų bei akių dūmimą, pradedant eksploatuoti Ignalinos 
AE“// LYA. Fondas 1771. Ap. 270. B. 177. L. 141. 

« Ten pat II LYA. Fondas 1771. Ap. 270. B. 177. L. 142. 

43 Partinės kontrolės komiteto prie TSKP CK 1987 m. balandžio 17 d. ataskaita „Apie grubius partijos ir vyriausybės 
nutarimų dėl atominės energetikos saugumo sustiprinimo pažeidimus, padarytus TSRS Vidutinių mašinų 
gamybos bei TSRS Atominių energetikos ministerijos vadovų bei akių dūmimą, pradedant eksploatuoti Ignalinos 
AE“// LYA. Fondas 1771. Ap. 270. B. 177. L. 141. 

44 Ten pat II LYA. Fondas 1771. Ap. 270. B. 177. L. 142. 

energijos 45 . 1986 m. elektrinėje 50 kartų prasiveržė radioaktyviosios medžiagos ir 
viršytos leistinos paros normos 46 . 

Ataskaitoje užfiksuota labai daug pažeidimų ir ruošiant paleisti 2-ąjį bloką. 
Buvo nuspręsta paleidimo kompleksą, kaip ir 1-ojo bloko paleidimo atveju, apriboti 
tik tais objektais, kurie tuo metu jau buvo pastatyti 47 . Be to šioje ataskaitoje buvo 
kritikuotas ir LKP CK bei Ignalinos rajono partijos komitetas už tai, kad jie toleravo 
darbinės ir karinės disciplinos pažeidimus kariniuose ir kituose statybos 
kolektyvuose, neobjektyviai raportavo apie 1-ojo bloko paleidimą 48 . 

Po 1986 metais įvykus Černobilio atominės elektrinės avarijos, 1987 m. 
liepos 1 d. Maskvoje atominės energetikos klausimais buvo priimtas slaptas TSKP 
CK ir TSRS MT nutarimas Nr. 722-162. Buvo nutarta užkonservuoti kai kurių 
atominių jėgainių statybas, visai atsisakyti daugelio AE, tarp jų ir Ignalinos 4-ojo 
bloko, statybų. Nutarta užbaigti Smolensko ir Ignalinos AE trečiųjų blokų su RBMK 
tipo reaktoriais statybas 49 . Šio nutarimo 3 priede numatyta 2-ąjį Ignalinos AE bloką 
pradėti eksploatuoti 1987 m., o trečiąjį- 1989 m. 50 . 

Tų pačių metų liepos 1 d. buvo priimtas dar vienas TSKP CK ir TSRS MT 
nutarimas Nr. 724-163 „Dėl priemonių, sustiprinančių atominių elektrinių saugumą“, 
kurį sudaro 27 punktai. Šiuo nutarimu TSRS Atominės energetikos ministerijai kartu 
su TSRS Valstybės saugumo komitetu (KGB), VRM, Vidutinių mašinų gamybos 
ministerija bei Atominės energetikos priežiūros inspekcija buvo pavesta per 3 mėn. 
paruošti ir pateikti TSRS MT pasiūlymus dėl specialaus atominės energetikos 
objektų saugumo rėžimo. Nutarime pabrėžiama, kad būtina užtikrinti saugyklų 
panaudotam branduoliniam kurui statybą 51 . 


45 Ten pat// LYA. Fondas 1771. Ap. 270. B. 177. L. 144. 

46 Ten pat II LYA. Fondas 1771. Ap. 270. B. 177. L. 145. 

47 Ten pat II LYA. Fondas 1771. Ap. 270. B. 177. L. 145. 

49 Ten pat II LYA. Fondas 1771. Ap. 270. B. 177. L. 148. 

49 TSKP CK ir TSRS MT 1987 m. liepos 1 d. nutarimas Nr. 722-162 „Dėl užduočių, vystant atominę energetiką Kli- 
me penkmetyje ir papildomų priemonių, užtikrinančių atominių elektrinių saugumą patikslinimo“ II LYA. Fondas 
1771. Ap. 270. B. 175. L. 17-22. 

50 Priedas Nr. 3 prie TSKP CK ir TSRS MT 1987 m. liepos 1 d. nutarimo Nr. 722-162 II LYA. Fondas 1771. Ap. 270. 
B. 175. L. 26. 

51 TSKP CK ir TSRS MT nutarimas Nr. 724-163 „Dėl priemonių, sustiprinančių atominių elektrinių saugumą“// LYA. 
Fondas 1771. Ap. 270. B. 175. L. 29. 

Diskusija dėl trečiojo bloko statybos nutraukimo. 1988 m. birželio 8 d. 
R. Songaila ir LTSR MT pirmininkas V. Sakalauskas išsiuntė TSRS MT pirmininkui 
N. Ryžkovui išsamų pranešimą „Dėl Ignalinos AE 3-ojo bloko statybos 
konservacijos“ 52 . Jame teigiama, kad LKP CK ir LTSR MT susirūpinę padėtimi, 
susidariusia statant Ignalinos AE trečiąjį bloką. R. Songaila ir V. Sakalauskas, 
remdamiesi Lietuvos mokslininkų išvadomis, pažymi, kad AE statybos projektas 
parengtas be reikiamų inžinerinių geologinių tyrimų, kad vietos tinkamumas 
atominei elektrinei neatitinka atominių elektrinių išdėstymo taisyklių. Tuo 
remdamiesi LKP CK ir LTSR MT manė, kad Ignalinos AE trečiojo bloko statybą 
būtina užkonservuoti, kol nebus išspręsti visi klausimai, užtikrinantys šio objekto 
saugumą. N. Ryžkovas savo rezoliucijoje B. Ščerbinai, N. Lukononui ir 
V. Malyševui siūlė apsvarstyti šį klausimą kartu su LTSR MT ir paspartinti 3-ojo 
bloko statybos klausimų sprendimą 53 . 

Sprendžiant 3-ojo Ignalinos AE bloko konservavimo klausimą, buvo 
parengta daug pažymų ir suorganizuota keliolika pasitarimų, dėl ko 1988 m. liepos 
19 d. įvyko LTSR MT pasitarimas, kuriame dalyvavo ir TSRS atominės energetikos 
ministras A. Lapšinas, vidutinių mašinų gamybos ministro pavaduotojas 

A. Procenko, Lietuvos MA mokslininkai ir specialistai. Respublikos atstovams 
reikalaujant, maskviečiai pažadėjo, jog per mėnesį įpareigotosios organizacijos 
turėtų pateikti savo išvadas dėl 3-ojo bloko saugumo problemų 54 . Bet nebuvo gauta 
jokio atsakymo į klausimus dėl projekto papildymo terminų, jo suderinimo su 
atitinkamomis Lietuvos žinybomis ir pan. Nesulaukus atsakymo 3-ojo bloko 
saugumo problemų sprendimo klausimu, LTSR MT pirmininko pavaduotojas 
J. Šerys 1988 m. rugpjūčio 2 d. nusiuntė TSRS MT pirmininko pavaduotojui 

B. Ščerbinai raštą dėl 3-ojo bloko problemų 55 . B. Ščerbina pasiūlė atominės 


52 Songailos R. ir Sakalausko V. 1988 m. birželio 08 d. pranešimas TSRS MT Pirmininkui N. Ryžkovui „Dėl 
Ignalinos AE III-jo bloko konservacijos“// LYA. Fondas 1771. Ap. 271. B. 184. L. 94. 

53 Ryžkovo N. 1988 m. birželio 12 d. rezoliucija II LYA. Fondas 1771. Ap. 271. B. 184. L. 96. 

54 1988 m. liepos 19 d. pasitarimo LTSR MT medžiaga II LCVA. Fondas R-754. Ap. 13. B. 1643. L. 8. 

55 LTSR MT Pirmininko pavaduotojo Šerio J. 1988 m. rugpjūčio 2 d. raštas TSRS MT pirmininko pavaduotojui B. 
Ščerbinai II LCVA. Fondas R-754. Ap. 13. B. 1643. L. 7. 


21 



energetikos ministrui N. Lukoninui apsvarstyti šiuos klausimus su TSKP CK ir 
generaliniu sekretoriumi M. Gorbačiovu. B. Ščerbinos nuomone, reikėjo apsvarstyti 
saugumo projektą ir tęsti statybą 56 . 

1988 m. rugpjūčio 11d. TSRS atominės energetikos ministras 
N. Lukoninas, vidutinių mašinų gamybos ministras L. Riabevas bei Valstybinės 
atominės energetikos priežiūros inspekcijos viršininkas V. Malyševas kreipėsi į LKP 
CK ir LTSR MT informuodami, kad įvertinant tai, jog atlikta didesnioji dalis AE 3-ojo 
bloko statybos ir montavimo darbų, nemano esant tikslinga sustabdyti tolesnį AE 
projektavimą ir statybas (N. Lukonino, L. Riabevo ir V. Malyševo 1988 m. rugpjūčio 
11 d. informacija LKP CK ir LTSR MT 57 ). Tačiau 1988 m. rugpjūčio 25 d. įvyko 
LTSR MT derybos su TSRS Atominės energetikos bei Vidutinių mašinų gamybos 
ministerijų ir buvo nutarta nebetęsti 3-ojo bloko statybos. 1988 m. rugsėjo 30 d. 
minėtosios ministerijos išleido bendrą įsakymą Nr. 350, kuriuo Ignalinos AE 3-ojo 
bloko statyba sustabdyta 58 . 

Trumpa informacija apie Ignalinos AE 

Atominės jėgainės geografinė padėtis. Ignalinos AE pastatyta šiaurės 
rytų Lietuvos dalyje netoli sienos su Latvija ir Baltarusija (2 pav.). Elektrinė 
pastatyta pietiniame Drūkšių ežero krante, 39 km nuo Ignalinos miesto. Artimiausi 
miestai nuo elektrinės yra Vilnius, kuriame gyvena 575000 gyventojų ir yra nutolęs 
nuo AE per 130 km, ir Latvijos miestas Daugpilis su 126000 gyventojų ir 30 km 
atstumu nuo elektrinės. Už šešių kilometrų nuo elektrinės yra Visagino miestas, 
kuriame gyvena 32600 gyventojų ir yra Ignalinos AE personalo gyvenvietė. 
Ignalinos AE kaimynystėje yra Visagino ir Drūkšių ežerai, už 8 km nuo elektrinės yra 
Apyvardės ežeras, 13 km į pietus - Alksno ežeras, 30 km į šiaurę teka Dauguvos upė. 


56 Ščerbinos B. 1988 m. rugpjūčio 15 d. rezoliucija II LCVA. Fondas R-754. Ap. 13. B. 1643. L. 10. 

57 Gryva L. Ignalinos atominės elektrinės statyba ir jos veikla 1971—1 988-aisiais metais. Magistro darbas. Vilniaus 
universiteto istorijos fakultetas. Vilnius, 1996. 

58 TSRS Atominės energetikos ir Vidutinių mašinų gamybos ministerijų 1 988 m. rugsėjo 30 d. įsakymas Nr. 350 dėl 
3-ojo Ignalinos AE bloko statybos konservacijos II LCVA. Fondas R-754. Ap. 13. B. 1643. L. 3. 

2 pav. Ignalinos AE padėtis 


Visaginas yra Ignalinos rajono dalis. Atominės jėgainės pastatymas turėjo 
labai didelę įtaką rajono demografijai - jeigu 1979 m. Ignalinos rajone buvo 37800 
gyventojų, tai per 10 metų skaičius padidėjo iki 59700, kai tuo tarpu kaimo 
vietovėse gyventojų skaičius sumažėjo nuo 21600 iki 18200 59 . 

Gyventojų pasiskirstymas. Gyventojų pasiskirstymas Ignalinos AE regione 
pagal vietoves pateiktas lentelėje. 

Gyventojų skaičius 30 km spinduliu, atmetus Daugpilio gyventojus, sudaro 
apie 85000. Gyventojų tankis 15 km spinduliu sudaro 14,4 žmogaus/km 2 , atmetus 
Visagino gyventojus, ir 63,1 žmogaus/km 2 su Visagino gyventojais. 25 km spinduliu 
šis tankis atitinkamai yra 18,6 ir 35,6 žmogaus/km 2 . 


59 Lietuvos gyventojai: statistikos rinkinys. Vilnius „Mintis“. 1990. 

Lentelė. Gyventojų pasiskirstymas (1998 metų duomenys). 


Apgyvendinimo 

sritis 

Atstumas nuo Ignalinos AE, 
km 

Kryptis nuo Ignalinos AE 

Gyventojų 

skaičius 

Kaimai ir vienkiemiai 

15 km spinduliu 

- 

11400 

Kaimai ir vienkiemiai 

25 km spinduliu 

- 

30400 

Visaginas 

6 

[vakarus 

32600 

Turmantas 

12 

Į šiaurės vakarus 

400 

Dūkštas 

17 

[ pietvakarius 

1200 

Zarasai 

22 

[šiaurės vakarus 

8900 

Daugpilis 

30 

[šiaurę 

126000 

Ignalina 

39 

[ pietvakarius 

7200 

Vilnius 

130 

[pietvakarius 

575000 


Geologija ir seismologija. Ignalinos AE yra Rytų Europos platformos 
zonoje, kuriai būdinga dviejų didelių struktūrų sandūra - Baltijos sinklizo ir Mazūrų- 
Baltarusijos antiklizo. Todėl kristalinis pagrindas ir nuogrimzdos yra atskirtos 
daugelio tektoninių lūžių. Kai kurie iš jų atrasti geofiziniais metodais ir nustatyti 
pagal gręžinių pavyzdžius. Seisminių tyrimų duomenys ir pavyzdžiai iš gręžinių už 
10 km nuo Ignalinos AE šiaurės vakarų kryptimi rodo, kad tektoniniai blokai 
kaimynystėje nėra dideli - 2x2 km. Dėl aiškaus tektoninio regiono susiskaidymo 
susidaro gana didelė tikimybė, kad tokių zonų yra ir Ignalinos AE rajone. 

Ignalinos AE rajono reljefas yra nelygus. Absoliutinis aukštis kinta nuo 150 iki 
180 m ir daugiau. 60-200 m gylyje nuo paviršiaus yra kvarterinio periodo ledynmečio 
liekanos. Šios liekanos yra virš prieškvarterinio, devono, silūro, ordoviko, kembrico ir 
ankstyvojo protozoinio periodo liekanų. 700-750 m gylyje yra ankstyvojo 
protozoinio ir archajinio periodų metamorfinės ir kristalinės nuosėdos. 

Ignalinos AE teritorija yra prieškembrico platformos zonoje. Nežiūrint to, 
žemės pluta pulsuoja patirdama didelius smūgius. Ignalinos AE rajone 

prognozuojamas neotektoninių judėjimų intensyvumas yra 3,5 mm per metus. Sritis 
pajuto žemės drebėjimą Karpatuose, kurio intensyvumas pagal Richterio skalę 
buvo 5 balai. 

Ignalinos AE generalinis planas. Bendra Ignalinos AE statybų aikštelė 
parodyta 3 pav. Užstatymo plotas sudaro 0,75 km 2 . IAE pastatų užstatymo plotas 
sudaro 0,22 km 2 . 




3 pav. Bendras Ignalinos AE generalinis planas 60 . 

1,2- techninio vandens siurblinė, 3 - elektros cecho remonto bazė, 4 - tepalų sandėlis, 5 - tepalų 
ūkio aparatinė, 6 - transformatorių patikrinimo bokštas, 7 - stoties nutekamųjų vandenų siurblinė, 8 - 
atvira vandenilio ir azoto resiverių aikštelė, 9 - žemo aktyvumo atliekų saugykla, 10 - vidutinio ir 
aukšto aktyvumo atliekų saugykla, 11 - avarinio aušinimo vandens rezervuarai, 12 - drenažinio 
vandens surinkimo talpyklos, 13 - ventiliacijos kaminas, 14 - bitumo saugykla, 15 - skystų atliekų 
bitumavimo ir perdirbimo korpusas, 16 - cheminio vandens paruošimo pastatas, 17 - cheminio 
vandens paruošimo pirminiai rezervuarai, 18, 19 - sanitariniai praėjimo į blokus punktai, 20, 21 - 
dujų užlaikymo patalpos, 22 - termofikacinė stotis, 23, 24 - atitinkamai, pagrindiniai 1 ir 2 blokų 
korpusai, 25, 26 - reaktoriaus avarinio aušinimo sistemos balionų korpusas, 27, 28 - nudruskinto 
vandens talpyklos, 29 - automobilių plovimo vieta, 30 - bitumo saugykla, 31 - speciali skalbykla, 32 
- cheminių reaktyvų saugykla, 33 - įrengimų sandėlis, 34, 35 - gesintuvų užpildymo stotis, 36 - 
remonto korpusas, 37, 38 - administracinės patalpos, 39 - valgykla, 40 - dyzelinių generatorių stotis, 
41 - žemo slėgio kompresorinė ir šaldymo įrenginiai, 42 - azoto- deguonies stotis, 43 - skysto azoto 
rezervuaras, 44 - 110/330 kV atvira paskirstymo sistema 


60 Brief description of Ignalina NPP, Visaginas, 1992. 

Ignalinos AE dirba du blokai su RBMK-1500 tipo reaktoriais. Kiekvienas 
blokas užima penkis pastatus (tai pastatai A, B, V, G ir D). Atskiri reaktorių pastatai 
Al ir A2 jungiasi su pastatais D1 ir D2, kuriuose yra pagrindiniai valdymo pultai, 
elektros įrenginių, deaeratorių patalpos. Pastatai D1 ir D2 jungiasi su turbinų 
skyriaus pastatais GI ir G2. Pagrindiniai AE pastatai nuo Drūkšių ežero kranto yra 
nutolę apie 400-500 m. 

Abu Ignalinos AE blokai turi bendrus įrenginius: mažo radioaktyvumo atliekų 
saugyklą, vidutinio ir didelio aktyvumo atliekų saugyklą, atvirą paskirstymo sistemą 
azoto-deguonies stotį ir kitas pagalbines sistemas. Pastatas, kuriame yra 12 dyzelinių 
generatorių (po 6 kiekvienam blokui), skirtų ypatingiems atvejams (kai nutrūksta 
maitinimas saviems reikalams), yra atskirtas nuo pagrindinių blokų korpusų. Ant ežero 
kranto atskirai kiekvienam energetiniam blokui yra pastatytos siurblinės 
nepertraukiamam aušinamo vandens padavimui į blokus. 

Pagalbinių pastatų išdėstymas parodytas 4 pav. Ignalinos AE zona, Visagino 
miestas, statybinės organizacijos ir pagalbinės tarnybos užima beveik 26 km 2 plotą. 



4 pav. Pagalbinių pastatų išdėstymas 61 

1 - Ignalinos AE, 2 - atviri paskirstymo įrenginiai, 3 - konstrukcijų sandėliai, 4 - valymo įrenginiai, 
5 - Ignalinos AE autoūkis, 6 - tiekimo bazė, 7 - miesto autoūkis, 8 - automobilių aptarnavimo 
stotis, 9 - pramoninė statybos aikštelė, 10 - statybinių konstrukcijų bazė, 11 - karinė zona, 12 - 
ligoninė, 13 - Visagino miestas, 14 - geležinkelio stotis, 15 - miesto elektros pastotė, 16 - 
Ignalinos AE transformatoriai, 17 - poilsio zona (kolektyviniai sodai) 


61 Brief description of Ignalina NPP, Visaginas, 1992. 

Pagrindiniai RBMK-1500 techniniai duomenys 62 


Naudojamas šilumnešis 

vanduo 

(garo ir vandens mišinys) 

Šiluminė schema 

vieno kontūro 

Reaktoriaus galia, MW: 

šiluminė (projektinė) 

4800 

šiluminė (faktinė) 

4200 

elektrinė (projektinė) 

1500 

Aktyviosios zonos matmenys, m: 

aukštis 

7 

skersmuo 

11,8 

Reaktoriaus grafitinio reflektoriaus storis, m: 

galinio 

0,5 

šoninio 

0,88 

Kanalų kvadratinio klojinio žingsnis, mm 

250x250 

Kanalų kiekis klojinyje, vnt.: 

kuro 

1661 

valdymo ir apsaugos sistemos 

235 

reflektoriaus aušinimo 

156 

Naudojamas kuras 

urano dioksidas 

Pradinis kuro įsodrinimas pagal 235 U, % 

2,0* 

Branduolinio kuro išdegimas, MW para/kg 

21,6** 

Temperatūra, °C: 

maksimali temperatūra kuro tabletės centre 

2600 

maksimali grafitinio klojinio temperatūra 

760 

maksimali kuro kanalo temperatūra 

650 

šilumnešio temperatūra įėjime į kuro kanalą*** 

260-266 

maitinančiojo vandens temperatūra*** 

177-190 


62 Almenas, A., Kaliatka A., Ušpuras E. Ignalina RBMK-1500. A Source Book. Lithuanian energy institute, 1998. 

Naudojamas šilumnešis 

vanduo 

(garo ir vandens mišinys) 

Slėgiai, MPa (kG/cm 2 ): 


garo slėgis separatoriuose 

6,86 (70) 

šilumnešio slėgis slėgio kolektoriuose 

8,5 (86,6) 

Cirkuliuojančio per reaktorių šilumnešio kiekis, m 3 /val.*** 

39000-48000 

Reaktoriuje pagaminamo garo kiekis, t/val.*** 

74300-7650 

Vid. garo kiekis išėjime iš reaktoriaus, % 

23-29 

Maksimalūs kuro kanalo parametrai: 


maksimalus kuro kanalo galingumas, kW 

4250 

šilumnešio kiekis per kuro kanalą, m 3 /val. 

40 

maksimalus garo kiekis išėjime iš kuro kanalo, % 

36,1 

* Šiuo metu reaktoriaus įkrovoje yra kuro, kurio įsodrinimas 2,4 ir 2,6 %. 

** Kai kuro įsodrinimas yra 2 %. 

*** Kai šiluminis galingumas yra 4200 MW. 


Kuro rinklės parametrai 63 

Kuro tabletė 

Kuras 

Urano dioksidas 

Kuro įsodrinimas 235 U, % 

2-2,6 

Kraštinių kuro tablečių įsodrinimas, % 

0,4 

Kuro tabletės tankis, kg/m 3 

10400 

Kuro tabletės skersmuo, mm 

11,5 

Kuro tabletės ilgis, mm 

15 

Kuro tabletės centrinės kiaurymės skersmuo, mm 

2 

Maksimali temperatūra kuro tabletės centre, °C 

2100 


63 Almenas, A., Kaliatka A., Ušpuras E. Ignalina RBMK-1500. A Source Book. Lithuanian energy institute, 1998. 

Kuro elementas 

Kuro elemento apvalkalo medžiaga 

Zr+1% N b 

Kuro elemento išorinis skersmuo, mm 

13,6 

Kuro elemento ilgis, m 

3,64 

Kuro elemento aktyvusis ilgis (kuro tablečių kolonos aukštis esant šaltai 
būsenai), m 

3,4 

Apvalkalo sienelės storis, mm 

0,825 

Tarpas tarp kuro tablečių ir apvalkalo sienelės, mm 

0,22 - 0,38 

Kuro masė, kg 

3,5 

Helio slėgis apvalkale, MPa 

0,5 

Maksimali leistina kuro elemento temperatūra, °C 

700 

Vidutinis linijinis šiluminis srautas, W/cm 

218 

Maksimalus linijinis šiluminis srautas, W/cm 

485 

Kuro rinklė 

Segmentų kiekis kuro rinklėje 

2 

Kuro elementų kiekis segmente 

18 

Visas kuro rinklės ilgis, m 

10,015 

Aktyvusis kuro rinklės ilgis, m 

6,862 

Kuro rinklės skersmuo (aktyviojoje zonoje), mm 

79 

Kuro rinklės svoris be laikiklių, kg 

185 

Visas kuro rinklės svoris su laikikliais, kg 

280 

Visas kuro rinklės plieno svoris, kg 

2,34 

Visas Cirkonijo lydinio kuro rinklėje svoris, kg 

40 

Urano masė vidinėse kuro tabletėse, kg 

111,2 

Urano masė kraštinėse kuro tabletėse, kg 

1,016 

Maksimalus leistinas kuro kanalo galingumas, MW 

4,25 

Leistinas kuro rinklės galingumas, MVVdienos/rinklei 

2500 

Leistinas kuro rinklės darbo laikas, metai 

6 

Panaudoto branduolinio kuro saugojimas. Svarbiausia atominės elektrinės 
saugumo sritis - panaudoto branduolinio kuro (PBK) saugojimas. Nuo Ignalinos AE 
eksploatavimo pradžios panaudotas branduolinis kuras buvo saugomas vandenyje, 
specialiuose baseinuose šalia reaktorių. Tai laikinas saugojimo būdas, todėl buvo 
paskelbtas tarptautinis konkursas panaudoto branduolinio kuro saugyklai įrengti. 
Konkursą laimėjo Vokietijos kompanija GNB. 1993 metais Ignalinos AE pasirašė 
kontraktą su kompanija dėl 20 CASTOR ir 40 CONSTOR tipo plieninių konteinerių 
(5 pav.) 64 panaudotam branduoliniam kurui saugoti. 



5 pav. Panaudoto branduolinio kuro saugojimo konteineriai 


1999 m. gegužės 12 d. į panaudoto branduolinio kuro saugojimo aikštelę 
šalia Ignalinos AE buvo išvežtas pirmasis CASTOR tipo konteineris su PBK. Dalis 
panaudoto branduolinio kuro jau sudėta į visus turimus CASTOR tipo konteinerius 
(20 konteinerių) ir išvežta į PBK saugojimo aikštelę. Tuščio konteinerio svoris - apie 
70 tonų, su PBK - apie 84 tonas. Vienas iš pirmųjų darbų, susijusių su būsimu 


64 Penkov V., Poškas P. INPP experience with CASTOR and CONSTOR casks loading. Proc. of IAEA Technical 
Meeting/VVorkshop, St. Peterburg, Russian Federation, June 10-14, 2002. (CD-R). 

Ignalinos AE 1-ojo bloko eksploatavimo nutraukimu, yra panaudoto branduolinio 
kuro išvežimas iš vandens baseinų ir jo krovimas [saugyklas. 

Turimas konteinerių skaičius neišspręs panaudoto branduolinio kuro 
problemos - Ignalinos AE specialistai apskaičiavo, kad jeigu pirmasis blokas būtų 
sustabdytas 2004 metų pabaigoje, o antrasis veiktų iki 2010 metų, papildomai 
reikėtų įsigyti dar 350 konteinerių. Panaudotas branduolinis kuras CASTOR ir 
CONSTOR tipo konteineriuose gali būti saugomas 50 metų, po to ji reikėtų 
išgabenti į „amžino laidojimo“ vietą, bet tokios vietos Lietuvoje kol kas dar nėra 
numatyta. 

Ignalinos AE darbo rodikliai 

Nuo Ignalinos AE darbo pradžios iki 2004 m. sausio 1 d. abu blokai 
pagamino 242,45 TWh elektros energijos. Pardavė per tą laiką 220,21 TWh 
elektros energijos. 

Elektros energijos išdirbio pasiskirstymas pagal metus abiem blokams 
pateiktas 6 pav. 



J 3 J 3 riS> N c# ^ N c# t# t# d#* rS? r^ N 

Metai 


6 pav. Elektros energijos išdirbis Ignalinos AE nuo darbo pradžios 

BRANDUOLINIAI GINKLAI LIETUVOJE 

Branduolinių ginklų dislokacija Lietuvos teritorijoje yra žinomas, tačiau mažai 
įsisąmonintas ir tyrinėtas faktas. Teoriškai branduoliniai ginklai Lietuvoje galėjo būti 
nuo 1949 m., kai Tarybų Sąjunga atliko pirmąjį branduolinį bandymą iki 1993 m. 
rugsėjo, kai paskutiniai buvusios tarybinės armijos daliniai paliko Lietuvą. Remiantis 
žemiau pateikta informacija, šį laikotarpį galima sutrumpinti nuo 1963 iki 1988 metų, 
tačiau ir ši, ir visos kitos branduolinio ginklo dislokavimo aplinkybės remiasi tik 
apytikriais įvertinimais. 

Tarybinis branduolinis ginklas buvo valstybės paslaptis, kurios iki šiol 
nenorima atskleisti. Rusijoje kol kas oficialiai išslaptinta medžiaga apima tik 
branduolinio ginklo kūrimo programą iki 1954 metų, tačiau ir su ja leista dirbti tik 
specialiai komisijai, kurią sudaro ne tik rusų mokslininkai, bet ir specialiųjų tarnybų 
atstovai 65 . Vietinė Lietuvos TSR valdžia kariškiams neturėjo jokios įtakos, todėl 
Lietuvoje iki šiol nėra aptikta dokumentų, pagal kuriuos būtų galima nustatyti 
branduolinių ginklų dislokacijos vietą ir kiekį. 

1990 m. Lietuvai atkūrus nepriklausomybę, tarybinė armija liko bene 
vienintelė institucija, visiškai kontroliuojama centrinės Tarybų Sąjungos, o vėliau - 
Rusijos valdžios. 1993 m. ji išsivežė viską, nekalbant apie ginklus, dokumentus ir 
įrangą, palikdama tik suniokotus karinių bazių pastatus. Lietuvos kariuomenė kūrėsi 
visiškai nepriklausomai, todėl ir nepaveldėjo nei tarybinių branduolinių ambicijų, nei 
galimybių. Yra žinoma, kad šiuo metu joje tarnauja nemažai buvusios tarybinės 
armijos kariškių, tačiau tarp jų nėra tarnavusių branduolinėse Tarybų Sąjungos 
pajėgose. 

Tarybinio branduolinio ginklo buvimą Lietuvoje pirmiausia bus bandoma 
rekonstruoti pagal tai, ką tarybinė armija paliko - buvusias karines bazes. 

65 Goncharov G. A., Komov N. I., Stepanov A. S. The Russian Nuclear Declassification Project: Setting up the A- 
Bomb Effort, 1946 II Cold War International History Project Electronic Bulletin 8-9. VVinter 1996/1997. 
http://www.qwu.edu/~nsarchiv/CWIHP/BULLETINS/b8-9a38.htm . 

Pagrindinis šio tyrimo šaltinis - buvusių Tarybų Sąjungos karinių bazių 
inventorizavimas, kurį 1994-1995 m. atliko Kriiger Consult ir Baltijos konsultacinė 
grupė 66 ’ 67 . Tai pats sistemingiausias buvusių karinių bazių Lietuvoje tyrimas, jame 
pateikiama ir kitų institucijų - Geografijos instituto, Miškų instituto, Aplinkos 
apsaugos departamento (dabar Aplinkos apsaugos ministerija), Krašto apsaugos 
ministerijos surinkta medžiaga. Tačiau, vertinant šią informaciją, reikia atsižvelgti į 
keletą aplinkybių. Pirma, karinių bazių kiekį. 1993 m. Lietuvoje buvo 295 kariniai 
daliniai, manoma, kad aštuntojo dešimtmečio viduryje jų buvo apie 400 68 , o detalios 
informacijos apie juos maža. Antra, visų aukščiau išvardytų tyrimų svarbiausias 
tikslas buvo įvertinti sovietų armijos padarytą žalą, todėl mažai buvo domėtasi 
karinių dalinių veikla ir istorija. Iš esmės, remiantis šia medžiaga, galima tik daryti 
prielaidas, kur ir kokio tipo branduoliniai ginklai galėjo būti dislokuoti. 

Tiksli informacija apie dalį Lietuvoje dislokuotų ginklų yra tik 1987 m. JAV ir 
Tarybų Sąjungos sutarties dėl vidutinio ir trumpo nuotolio raketų sunaikinimo (INF 
sutartis) prieduose, kuriuose nurodytos trys bazės, esančios Lietuvoje, ir jose 
esantys branduoliniai ginklai ir įranga 69 . 

Kaip jau minėta, vietinių šaltinių beveik nėra, net Militarizmo muziejuje, 
įrengtame vienoje buvusioje raketų bazių, yra tik pati bendriausia informacija apie 
bazės veiklą, nepatvirtintąjokiais dokumentais. 

Visa ši informacija vertinama pagal Vakaruose ir Rusijoje skelbtą informaciją 
apie buvusios Tarybų Sąjungos branduolinę ginkluotę, tačiau konkrečios 
informacijos apie Lietuvąjoje taip pat nedaug. 


66 Inventory of Demage and Cost Estimate of Remediation of Former Miltary Sites inLithuania: Phase I Report, 
Krūger Čonsult in cooperation with Baltic Consulting Group, July 1994. 

67 Inventory of Demage and Cost Estimate of Remediation of Former Miltary Sites inLithuania: Finai Report, Krūger 
Consult in cooperation with Baltic Consulting Group , December 1995. 

68 Kazakevičius M., KutanovasA., Pranešimas konferencijoje “Defense Environmental Conference”, Garmish- 
Partenkirchen, Vokietija, 1995 m. gegužės 7-13 d. 

69 Memorandum of Understanding Regarding the Establishment of the Data Base for the Treaty Betvveen the 
United States of America and the Union of Soviet Socialist Republics on the Elimination of Their Intermediate- 
Range and Shorter-Range Missiles, December 1987. 

Lietuvoje dislokuoti branduoliniai ginklai 


Pagal turimus duomenis visiškai pagrįstai galima tvirtinti tik tai, kad Lietuvoje 
buvo dislokuotos vidutinio nuotolio balistinės raketos, galinčios nešti branduolinius 
užtaisus. Bent apytikriai žinomos šių raketų dislokavimo vietos ir laikas (7 pav.). 
Pagal tai galima spręsti, kad tam tikrų branduolinės ginkluotės komponentų 
dislokavimas Lietuvoje vyko panašiai, kaip ir visoje Tarybų Sąjungos teritorijoje. 

Lietuvoje tikrai nebuvo dviejų svarbiausių strateginės branduolinės 
ginkluotės rūšių - tarpkontinentinių balistinių raketų ir branduolinių povandeninių 
laivų, nes nebuvo jiems tinkamų bazių. Tuo tarpu apie kitas branduolinės ginkluotės 
rūšis galima daryti tik daugiau ar mažiau tikėtinas prielaidas. 



7 pav. Tarybinio branduolinio ginklo dislokacijos vietos Lietuvoje 

Vidutinio nuotolio raketos. Branduolinis ginklas Lietuvoje tikrai buvo nuo 
1963 m., kai naujai pastatytoje Plokščių bazėje buvo dislokuotos 4 stacionarios 

vidutinio nuotolio raketos SS-4 70 . Tokio tipo raketos (8 pav.) Tarybų Sąjungoje 
pradėtos dislokuoti tais pačiais metais, o Plokščių bazė buvo pradėta statyti dar 
tada, kai nebuvo užbaigti jų bandymai. Septintajame praėjusio amžiaus 
dešimtmetyje SS-4 sudarė svarbiausią strateginių branduolinių pajėgų, skirtų 
Vakarų Europai pulti, dalį, ir buvo dislokuojamos daugiausia Vidurio Europoje ir 
vakarinėje Tarybų Sąjungos dalyje. 



8 pav. Raketos SS-4 (fotografuota ne Lietuvoje) 


1978 m. SS-4 visoje Tarybų Sąjungoje buvo pradėtos keisti modernesnėmis 
raketomis 71 . Plokščių bazė buvo uždaryta tais pačiais metais. 

Apie 20 km į vakarus nuo Plokščių bazės yra labai panaši Šateikių bazė, 
taip pat su 4 požeminėmis raketų šachtomis. Daugiau tokių bazių Lietuvoje 
nežinoma, tačiau tuo metu galėjo būti dislokuota ir daugiau tokio pat tipo ar panašių 
mobiliųjų raketų. 


70 Militarizmo muziejaus informacija. 

71 VVorld Special VVeapons Guide II www.qlobalsecuritv.org . 

Modernesnės SS-20 tipo raketos (9 pav.) 1976 m. buvo dislokuotos 
Karmėlavos raketų bazėje 72 . Šio tipo raketos visoje Tarybų Sąjungoje irgi buvo 
pradėtos dislokuoti tais pačiais 1976 metais. 1987 m. Lietuvoje, be Karmėlavos, 
buvo dar dvi SS-20 bazės, kuriose iš viso buvo dislokuota 15 raketų. Tuo metu 
Tarybų Sąjungoje iš viso buvo 48 SS-20 raketų bazės, kuriose buvo dislokuotos 
405 raketos 73 . 



9 pav. Raketa SS-20 (fotografuota ne Lietuvoje) 


Lietuvos teritorija Tarybų Sąjungos branduolinėje strategijoje turėjo tik 
antraeilę reikšmę, tačiau reikia pažymėti, kad joje dislokuotos vidutinio nuotolio 
raketos visiškai tiko strateginiam visos Europos ir Artimųjų Rytų puolimui. Kai kurie 
šaltiniai Vakaruose teigė, kad SS-20 galėjo būti perdarytos į tarpkontinentines 
balistines raketas ir panaudotos net pagrindinei JAV teritorijai pulti 74 . 


72 Inventory of Demage and Cost Estimate of Remediation of Former Miltary Sites inLithuania: Finai Report, Kruger 
Consult in cooperation with Baltic Consulting Group, December 1995. 

73 Memorandum of Understanding Regarding the Establishment of the Data Base for the Treaty Betvveen the 
United States of America and the Union of Soviet Socialist Republics on the Elimination of Their Intermediate- 
Range and Shorter-Range Missiles, December 1987. 

74 Soviet Military Power: An Assessment Of The Threat 1 988 II Defence Inteligence Agency. 1 988. 

Visos vidutinio nuotolio raketos iš Lietuvos buvo išvežtos po to, kai 1987 m. 
pabaigoje JAV ir Tarybų Sąjunga pasirašė INF sutartį 75 . Vertinant Lietuvoje 
dislokuotų raketų skaičių, galima pažymėti, kad Lietuvoje jų galėjo būti dislokuota 
daug daugiau, ir dalis jų galėjo būti išvežtos prieš 1987 metus. Lietuvoje buvo dar 
bent dvi labai panašaus tipo bazės, kurios nėra minimos INF sutarties prieduose. 
Beje, sutartyje nėra paminėta ir jokių atskirų raketų remonto ir saugojimų įmonių, 
matyt Lietuvos teritorijoje jų niekada nebuvo. 

Tikėtina, kad vidutinio nuotolio raketos buvo paskutinis branduolinis ginklas, 
išvežtas iš Lietuvos. Nėra jokių duomenų, kad po 1988 m. tarybinė armija būtų 
gabenusi branduolinį ginklą Lietuvos teritorija. O tuo metu, Lietuvai kovojant dėl 
nepriklausomybės, armijos judėjimas jau buvo sekamas. 

Oro pajėgos. Lietuvoje buvo dislokuota daug sovietinių karinių oro pajėgų, 
buvo bent keletas didelių karinių aerodromų, kurie galėjo priimti net strateginius 
bombonešius, galinčius nešti didelio galingumo branduolinius užtaisus. Tiesa, apie 
jų dislokavimą Lietuvoje, bent jau po 1984 m., kai Tarybų Sąjungos strateginės oro 
pajėgos buvo reorganizuotos, nėra. Strateginių bombonešių dislokavimo vietos nuo 
aštunto dešimtmečio yra pakankamai gerai žinomos, jų skaičių reguliavo SALT ir 
START sutartys tarp JAV ir Tarybų Sąjungos 76 . Tačiau negalima atmesti galimybės, 
kad strateginiai bombonešiai buvo dislokuoti Lietuvoje ankščiau. Be to, Tarybų 
Sąjungos oro pajėgos turėjo nemažai taktinės branduolinės ginkluotės, kurią galėjo 
nešti ir lėktuvai, paprastai ginkluoti konvenciniais ginklais. 

Būtina pažymėti, kad visai šalia didžiausio Lietuvoje karinio Zoknių oro uosto 
buvo vienintelė speciali Lietuvoje atominių ginklų saugykla ir tikėtina, kad ji 
priklausė karinėms oro pajėgoms. Tačiau šiuo metu neįmanoma pasakyti nei kada, 
nei kokiems tikslams ji buvo naudojama. 


75 VValker W. Nuclear VVeapons and the Former Soviet Republics II International Affairs. Vol. 68, Issue 2. April 
1992. P. 255-277. 

76 Soviet Military Power 1984, Defence Inteligence Agency. 1984. 

Taktinė branduolinė ginkluotė. Apie taktinius, karo veiksmų scenoje 
naudojamus branduolinius ginklus žinoma daug mažiau, nei apie strateginius. Jų 
nereguliuoja jokios tarptautinės sutartys, INF sutartis uždraudė tik tuos ginklus, 
kurių veikimo spindulys yra didesnis nei 500 kilometrų. Tuo tarpu Tarybų Sąjunga 
turėjo gana įvairų branduolinių raketų ir artilerijos sviedinių, naudojamų 8-400 km 
spinduliu, arsenalą, taip pat priešlėktuvinių ir priešraketinių ginklų su branduoliniais 
užtaisais. Jų dislokaciją kontroliuoti labai sunku, nes kai kurie iš šių įrenginių gali 
būti net rankiniai. Vakarų Europos valstybės ir JAV neabejojo, kad taktinis 
branduolinis ginklas buvo dislokuotas Baltijos valstybėse. Pavyzdžiui, buvo 
teigiama, kad jose buvo dislokuotos taktinės vidutinio nuotolio raketos SS-12 
(veikimo nuotolis iki 800 km), tačiau pripažįstama, kad jų dislokacijos vietos 
nežinomos 77 . 

Lietuvoje, kaip viename iš potencialių karinių veiksmų scenoje, taktinis 
branduolinis ginklas taip pat turėjo būti dislokuotas. Tačiau tai nustatyti beveik 
neįmanoma. Vien raketinių karinių dalinių, daugiausia priešlėktuvinės gynybos, 
Lietuvoje, prieš pasitraukiant tarybinei kariuomenei, buvo 43 78 . 

Galima pažymėti, kad pasitraukus tarybinei kariuomenei, viename 
buvusiame artilerijos sandėlyje (Linkaičiuose, Radviliškio rajone), vienoje 
sunkiosios artilerijos dalyje (Plungės rajone) ir viename raketiniame dalinyje 
(Vilniaus rajone) buvo užfiksuotas padidėjęs radiacinis fonas. Negalima tvirtinti, kad 
tai branduolinio ginklo laikymo padarinys. Šiais atvejais radiacinė tarša nebuvo 
didelė, o tais atvejais, kai karinėse bazėse buvo užfiksuojami didesni radioaktyvios 
taršos šaltiniai (Vilniuje, Šiaurės miestelyje ir Zoknių oro uoste), paaiškėdavo, kad 
tai elektroniniams įrenginiams naudotos radioaktyvios medžiagos 79 . Tačiau visiškai 
atmesti tokios prielaidos negalima. 


77 Taagepera R. Inclusion of the Baltic Republics in the Nordic Nuclear Free Zone II Journal of Baltic Studies. Vol. 
XVI, No. 1. Spring 1985. P. 33-51. 

78 Inventory of Demage and Cost Estimate of Remediation of Former Miltary Sites inLithuania: Finai Report, Kruger 
Consult in cooperation with Baltic Consulting Group, December 1995. 

79 Ten pat. 

Svarbiausios karinės bazės 


Plokščių (Platelių) raketų bazė. Bazė Plokščių kaime, Plungės rajone, 
buvo pradėta statyti 1960 m. rugsėjo mėnesį, baigta - 1962 m. gruodžio 31 d. Joje 
buvo įrengtos keturios 27 m gylio šachtos (10pav.), skirtos vidutinio nuotolio 
balistinėms raketoms SS-4 (rusiškoje klasifikacijoje - R-12) 80 . 



10 pav. Raketų SS-4 šachtos Militarizmo muziejuje, buvusioje 
Plokščių raketų bazėje 

Plokščių bazė turėjo būti viena iš pirmųjų Tarybų Sąjungoje požeminių 
branduolinį ginklą galinčių nešti raketų paleidimo aikštelių. Raketų R-12 
modifikacijos R-12U, kuri buvo paleidžiama ir iš požeminių aikštelių, kūrimas buvo 
pradėtas tik 1960, o pirmosios R-12U stojo į kovinę parengtį 1963 m. sausio 1 d. 81 . 
R-12 galėjo nešti vieną 1-2,3 megatonos branduolinę galvutę, veikimo nuotolis - iki 
2000 kilometrų. 

1978 m. Tarybų Sąjungoje prasidėjo sistemingas R-12 sistemų keitimas 
mobiliosiomis SS-20 tipo raketomis. Plokščių bazė kaip tik ir buvo uždaryta 1978 m. 

80 Militarizmo muziejaus informacija. 

81 VVorld Special VVeapons Guide II www.qlobalsecuritv.org . 

birželio 18 d., tačiau išliko tarybinės armijos žinioje. 1995 m. buvusioje bazėje 
įrengtas militarizmo muziejus, kuriame galima apžiūrėti raketų paleidimo šachtas. 

Šateikių raketų bazė. Plungės rajone, apie 20 km nuo Plokščių raketų 
bazės buvo labai panaši Šateikių bazė, kurioje taip pat yra 4 požeminės raketų 
paleidimo šachtos. Informacijos apie jos statybą ir veikimą nėra, tačiau galima 
spėti, kad ji veikė tuo pačiu laikotarpiu kaip ir Plokščių bazė. Vėliau bazės 
teritorijoje buvo įkurtas artilerijos šaudmenų sandėlis, veikęs iki 1993 m., kai 
tarybinė armija iš bazės pasitraukė. 

Karmėlavos raketų bazė. Raketų bazė Karmėlavoje, šalia Kauno, buvo 
įkurta 1976 metais 82 . Raketinis dalinys užėmė 51 ha plotą, tačiau bendras bazės 
plotas su aplinkine saugoma teritorija buvo 587 hektarai. 1987 m. INF sutarties 
protokole nurodyta, kad šioje bazėje yra 5 vidutinio nuotolio raketos ir 5 
paleidžiamieji įrenginiai. Tačiau tarybinių bazių inventorizacijoje, atliktoje tarybinei 
armijai pasitraukus iš Lietuvos, nurodyta, kad bazėje yra 4 raketų paleidimo 
aikštelės ir 6 požeminiai angarai raketoms. 

Karmėlavoje buvo dislokuotos mobiliosios vidutinio nuotolio raketos SS-20 
(RSD-10), galinčios nešti nuo 1 iki 3 branduolinių galvučių ir veikti 600-5000 km 
nuotoliu. 

Po INF sutarties, kuria buvo sutarta sunaikinti vidutinio nuotolio raketas, 
pasirašymo, raketos iš Karmėlavos 1988 m. buvo išvežtos, o raketinis dalinys 
perdislokuotas. Bazė buvo atiduota tarybinės armijos sraigtasparnių daliniui. 
Tarybinė armija iš bazės pasitraukė 1992 m. lapkričio mėnesį. Iš pradžių dalinio 
teritorija buvo atiduota netoliese esančiam Kauno aerouostui, 2000 m. joje pradėjo 
veikti karinis Regioninis oro erdvės kontrolės centras. 


82 Inventory of Demage and Cost Estimate of Remediation of Former Miltary Sites in Lithuania: Finai Report, Kruger 
Consult in cooperation with Baltic Consulting Group, December 1995. 

Ukmergės raketų bazė - tai dar viena bazė, minima INF sutarties 
protokole. Ji labai panaši [Tauragės bazę, t. y. iš tikrųjų sudaryta iš dviejų atskirų 
100 ha ir 446 ha raketų bazių. Pagal INF sutarties protokolą 1987 m. jose buvo 5 
vidutinio nuotolio raketos ir 6 paleidžiamieji įrenginiai. 

Jurbarko raketų bazė. Jurbarko rajone, tačiau visiškai netoli Tauragės 
raketų bazių, yra dar dvi raketų bazės. 1987 m. INF sutartyje jos nėra minimos, 
tačiau yra labai panašios į tris minėtąsias. Labai tikėtina, kad jose taip pat buvo 
dislokuotos vidutinio nuotolio raketos, tačiau jos buvo išvežtos iš Lietuvos iki 1987 
metų. 


Tauragės raketų bazė. 1987 m. INF sutarties protokole nurodyta, kad šioje 
bazėje yra 5 vidutinio nuotolio raketos ir 5 paleidžiamieji [renginiai 83 . Iš tikro tai buvo 
dvi atskiros, tačiau netoli esančios, 192 ha ir 145 ha dydžio raketų bazės 
(11 pav.) 84 . Raketos išgabentos 1988 metais, bazės atiduotos tarybinės armijos 
motorizuotų šaulių pulkui, kuris iš Lietuvos išvestas 1992 metais. 


Atominio ginklo saugykla Kairiuose. Vienintelis Lietuvoje specializuotas 
tokio tipo karinis dalinys, užėmęs 113 ha plotą, buvo Kairiuose, šalia Šiaulių 85 . 
Tačiau pagal jo būklę išėjus sovietinei armijai sunku spręsti, kada ši saugykla veikė 
ir kokio tipo branduoliniai ginklai joje buvo saugojami. Tikėtina, kad jau ir tarybiniais 
laikais ji kurį laiką buvo nenaudojama. Saugykla buvo visiškai šalia didžiausio 
Lietuvoje Zoknių karinio oro uosto, todėl labai tikėtina, kad ji arba aptarnavo karines 
oro pajėgas, arba buvo naudojama kaip laikina saugykla, transportuojant 
branduolinį ginklą. 


83 Memorandum of Understanding Regarding the Establishment of the Data Base for the Treaty Betvveen the 
United States of America and the Union of Soviet Socialist Republics on the Elimination of Their Intermediate- 
Range and Shorter-Range Missiles, December 1987. 

84 Inventory of Demage and Cost Estimate of Remediation of Former Miltary Sites inLithuania: Finai Report, Krūger 
Consult in cooperation with Baltic Consulting Group, December 1995. 

85 Inventory of Demage and Cost Estimate of Remediation of Former Miltary Sites inLithuania: Finai Report, Kruger 

Consult in cooperation with Baltic Consulting Group, December 1995. 

Tarybinio branduolinio ginklo klausimas po 1990 metų 


Iš dabar turimų duomenų galima daryti išvadą, kad 1990 m. Lietuvai 
paskelbus nepriklausomybę branduolinio ginklo jau nebebuvo. Ši tema nenagrinėta 
ir per Lietuvos ir Tarybų Sąjungos, o vėliau Rusijos derybas dėl armijos išvedimo. 
Lietuva nepretendavo, kaip kai kurios kitos buvusios tarybinės respublikos, į dalį 
tarybinės armijos nei prieš, nei po Tarybų Sąjungos iširimo, taip pat nepripažino 
jokių teisių ar pareigų, kylančių iš tarptautinių Tarybų Sąjungos įsipareigojimų. Taip 
pat ji jau 1990 m., iki tarptautinio pripažinimo, deklaravo norą prisijungti prie 
Branduolinio ginklo neplatinimo sutarties. Ši sutartis ir buvo vienas pirmųjų 
tarptautinių dokumentų, kurį Lietuvos atstovai pasirašė 1991 m. rugsėjo 23 dieną. 

Po Rusijos armijos išvedimo 1993 m. buvo baiminamasi, kad Rusija norės 
gabenti branduolinį ginklą per Lietuvos teritoriją iš Vidurio Europos valstybių. 
1994 m. patvirtintos karinio tranzito taisyklės iš viso draudė gabenti branduolinį 
ginklą, ir iš tikrųjų Rusija nė karto nesikreipė į Lietuvą tokio leidimo 86 . 

Lietuvai ne kartą teko susirūpinti dėl branduolinių ginklų dislokavimo netoli 
jos sienų - Kaliningrado srityje ir Baltarusijoje. Kad tarybiniai branduoliniai ginklai 
galėtų būti pačioje Lietuvoje buvo prisiminta tik 1997 m., kai buvęs Rusijos 
nacionalinio saugumo patarėjas A. Lebedis pareiškė, kad dingo daugiau kaip 100 
Tarybų Sąjungoje pagamintų lagamino dydžio branduolinių bombų ir jos gali būti ir 
Baltijos valstybėse 87 . Toks pareiškimas nuskambėjo netrukus po to, kai JAV buvo 
sulaikyti du Lietuvos piliečiai, neva bandę parduoti branduolinį ginklą Kolumbijos 
narkotikų prekeiviams. Tačiau Rusija nepatvirtino, kad gamino tokias branduolines 
bombas, o tariami ginklų prekeiviai buvo nuteisti už sukčiavimą 88 . 


86 Lietuvos ir Rusijos politikams nesutariant dėl karinio tranzito formalizavimo, jis toliau sklandžiai vyksta pagal 
Lietuvos nustatytą leidimų tvarką, BNS, 1994 gruodžio 13 d. 

87 Rusijoje dingo nemažai branduolinių raketų, ELTA, 1997 m. rugsėjo 5 d. 

88 Lietuviai pardavinėja branduolinius ginklus? ELTA, 1997 m. liepos 1 d. 


43 



IŠVADOS 


Lietuvos mokslininkai nebuvo įtraukti į branduolinio ginklo kūrimo programas 
ir neprisidėjo prie Ignalinos AE vykdytų darbų ir niekas negalėjo patvirtinti, kad tokie 
tyrimai ten buvo vykdomi, išskyrus tai, kad LEI mokslininkai prisidėjo, parenkant 
Ignalinos AE aikštelę 1966-1967 metais. 

Prasidėjus atominės energetikos vajui Tarybų Sąjungoje, Ignalinos AE 
statybos idėja kilo Maskvos centrinių žinybų sluoksniuose septintojo-aštuntojo 
dešimtmečių sandūroje. Visą laiką nuo pat TSKP CK ir TSRS MT 1971 m. rugsėjo 
16 d. nutarimo dėl statybos pradžios iki 1990 m. Lietuvos nepriklausomybės 
atkūrimo, elektrinė išliko sąjunginio pavaldumo objektu, kuruojamu TSRS Atominės 
energetikos bei Vidutinių mašinų gamybos ministerijų. 

LKP CK požiūris į AE statybą, skirtingai nuo respublikos akademinių 
sluoksnių, nėra iki galo aiškus. Didžiausias krūvis, kovojant su sąjunginėmis 
žinybomis, teko 1976 m. įkurtai prie Lietuvos MA Atominės energetikos priežiūros 
komisijai, kurios nariai be paliovos susitikinėdavo su LKP CK, LTSR MT 
pareigūnais, savo vizitais į Maskvą gynė respublikos interesus. Nepaisant didžiulės 
priešiškos reakcijos, respublikos mokslininkams pavyko įtikinti Maskvos pareigūnus 
daugeliu Ignalinos AE statybos aspektų. Komisijos narių žygiai padrąsino Maskvos 
mokslininkus atvirai išsakyti savo nuomonę, tuo sukeldami grandininę reakciją 
visoje TSRS. 

Prasidėjus Ignalinos AE pirmos eilės statybai, sąjunginėse statybose kilo 
mintis toje pat statybų aikštelėje statyti 5-ąjį ir 6-ąjį blokus, tačiau tik Lietuvos MA 
specialistų protesto dėka šio sumanymo buvo atsisakyta. Tuo metu didžiausias 
dėmesys buvo sutelktas 3-ojo ir 4-ojo blokų statybos problemoms. Pradėjus veikti 
dar dviems blokams, jų darbas būtų turėjęs katastrofiškų padarinių Drūkšių ežero 
biologiniam ir sanitariniam režimui. Lietuvos MA mokslininkus aktyviai palaikė ir 
LTSR Plano komiteto pirmininkas A. Drobnys. Paramos iš kitų valstybės veikėjų 

mokslininkai nesulaukė. Šiuo laikotarpiu ėmė ryškėti ir 1-ojo bloko statybos brokas. 
Jis buvo pradėtas eksploatuoti nepabaigus statyti daugelio svarbių įrenginių. Be to 
šio bloko statybą lydėjo nelaimės - žuvo kelios dešimtys statybinių batalionų 
kareivių, bloke nuolat kildavo gaisrai, dažnai pasitaikydavo radioaktyviųjų medžiagų 
protrūkių, viršijančių leistinas normas. 

LTSR vyriausybiniams sluoksniams apsispręsti padėjo tik 1986 m. balandžio 
26 d. įvykusi Černobilio, turinčio analogiškus RBMK tipo reaktorius, avarija, kurios 
metu visa Lietuvos teritorija gana stipriai buvo užteršta radioaktyviaisiais nuklidais, 
ypač jos pietiniai ir vakariniai rajonai. Daugiau nei 7 tūkstančių vyrų buvo išsiųsta 
dezaktyvacijos darbams į Černobilį, grįžę daugelis jų susirgo spinduline liga - 
užregistruota daugiau nei 200 mirties atvejų. Taigi, tik po 1986 m. LKP CK ir LTSR 
MT ėmė derinti savo požiūrį su Lietuvos specialistais dėl veiksmų, siekdami 
uždrausti 3-ojo ir 4-ojo AE blokų statybą. Šiuo metu ypač akcentuotas tektoninių 
lūžių, esančių elektrinės statybos vietoje, galimas pragaištingas poveikis. 
P. Griškevičius ir V. Sakalauskas, remdamiesi respublikos mokslininkų specialistų 
išvadomis, siuntė raštus į Maskvą, prašydami uždrausti 4-ojo bloko statybą. Tai 
padaryta 1987 m. liepą, bendru TSKP CK ir TSRS MT nutarimu, pasirašytu 
M. Gorbačiovo ir N. Ryžkovo. 

Ypač neaiški padėtis susidarė, kai R. Songaila tapo pirmuoju sekretoriumi. 
1988 m. vieno mėnesio skirtumu buvo priimti du visiškai skirtingi dokumentai: CK 
biuro nutarimas, konstatuojantis, jog visi AE darbo trūkumai pašalinti ir po to sekęs 
TSRS MT raštas, kuriame atvirkščiai - pabrėžiama katastrofiška padėtis bei 
prašoma užkonservuoti 3-ojo bloko statybą. Susidaro nuomonė, kad R. Songaila 
bandė išbalansuoti tarp Maskvos ir respublikos pozicijų, tačiau tvirtos savo 
nuomonės neturėjo. 

Aiškesnę poziciją pareiškė LTSR MT, remdamasi respublikos specialistų 
išvadomis ir nuosekliai reikalavusi mažinti AE blokų statybos kiekį. Po ilgų derybų 
su sąjunginėmis žinybomis 1988 m. rugsėjo 30 d. pastarosios priėmė nutarimą dėl 
3-ojo bloko statybos nutraukimo. Lietuvos Persitvarkymo Sąjūdžio atstovai, 1988 m. 

spalio mėn. organizavę mitingus dėl jo konservacijos, apie šį nutarimą, matyt, nieko 
nežinojo. 

Ieškant medžiagos Lietuvos archyvuose apie Ignalinos AE, niekur nebuvo 
rasta jokios informacijos, kad Ignalinos AE reaktoriai galėjo būti panaudoti 
branduoliniam ginklui gaminti. 

Menkas domėjimasis tarybiniais branduoliniais ginklais Lietuvoje yra 
simptomatiškas - šis faktas nepriklausomai Lietuvos valstybei neturėjo beveik 
jokios įtakos - nei jos branduoliniam statusui, nei politikai, nei ekologijai. 

